《登云罩定光塔》
清代·弘历

鸣鞭西谷入云里，行行云尽居足底。窣堵犹在最高峰，进步竿头应似此。

我来每度必亲登，拾级不知劳屐履。春山澹冶秋山苍，所逢今日多过彼。

滃滃霭霭复凄凄，荟蔚氤氲更襂纚。隐现树色错翠丹，变幻峦形纷岌嶬。

世界真似乾闼城，云海黄山儿戏尔。我闻佛说如是法，譬之乃如大云起。

孰狮吼孰野干鸣，调御默然天龙喜。